Politiet tager ingen chancer, når vindmølledelene skal flyttes i Nordjylland. Det kan nemlig være farligt, hvis noget går galt under transporten.

Tilsammen vejer de 1000 ton og er henholdsvis 10 og 28 meter høje. To gigantiske vindmølledele skal i dag fra klokken 8.30 transporteres fra Hanstholm Havn i sydøstlig retning til det nationale testcenter for store vindmøller ved Østerild i Thy. Ruten gennem den nordvestlige del af Jylland er 23 kilometer lang, og særtransporten vil foregå i sneglefart. Transporten forventes at foregå med en hastighed på tre og en halv kilometer i timen, og efter køreplanen vil de to gigantiske vindmølledele først være fremme ved slutdestination i Østerild efter ti timer - omkring klokken 18. De store vindmølledele skal have landevejene for sig selv, og derfor vil der være lukket for anden trafik på strækningen, mens transporten foregår. Tager ingen chancer Transporten af vindmøllesektionerne varetages af et professionelt firma og betragtes derfor som fuldstændigt sikker. På trods af dette tager politiet ingen chancer, og derfor opfordres beboerne langs ruten for en sikkerheds skyld til at forlade deres hjem, mens transporten foregår. Det skyldes, at det kan være farligt at opholde sig i nærheden af de enorme vindmøller, hvis noget - mod forventning - skulle gå galt. - Vi har på forhånd husomdelt en folder til alle beboer langs ruten. Hvis de har spørgsmål til transporten, kan de ringe 114, hvor lederen af den operative færdsel sidder klar til at svare på henvendelserne, siger Ralf Høgedal, vagtchef Midt- og Vestjyllands Politi, til TV 2. Alle veje vil blive åbnet, så snart transporten har passeret. Hjemmeværnet dirigerer trafikken Den 28 meter høje og otte meter brede bundsektion til et vindmølletårn bliver transporteret stående, mens selve møllehuset - den såkaldte nacelle - transporteres liggende. Møllehuset flyttes på en blokvogn, der bliver trukket af to lastbiler. Hjemmeværnet vil hjælpe til med at dirigere transporten af vindmøllerne, og hjemmeværnet vil samtidig stå for at underrette beboere på ruten i god tid, før transporten passerer. Politi og følgebiler er desuden med hele vejen langs ruten.